Um mitt ár 2007 bauð ÍAV út glerhjúp Tónlistar - og ráðstefnuhússins Hörpu á alþjóðlegum markaði . Tilboð barst , frá kínverska fyrirtækinu Lingyun sem hefur byggt fjölda stórbygginga . Lingyun réð Shipyard Wuhan sem undirverktaka til að framleiða stálhluta glerhjúpsins . ÍAV gerði samning við stórt kínverskt eftirlitsfyrirtæki í ríkiseigu , CCIC , um framleiðslueftirlit í Kína . Öll þessi fyrirtæki hafa fengið alþjóðlega gæðavottun skv. ISO 9001 . Samningurinn við Lingyun er svokallaður „ Design and Build “ samningur , þ.e. Lingyun á að annast fullnaðarútreikninga glervirkisins , framleiðslu og uppsetningu og ber ábyrgð á öllum þáttum þess . Hluti af stálvirki glerhjúpsins er gert úr svonefndri stálsteypu ( cast steel ) . Þetta eru hornin á kubbunum sem er raðað upp og mynda svokallaðan „ Quasi brick “ vegg á suðurhlið hússins . Í ágúst 2008 var fyrsta hornið afhent og var það sent til háskólans í Karlsruhe í Þýskalandi sem prófaði efnasamsetningu þess og gaf því hæstu einkunn skv. þýskum stöðlum . Í janúar 2009 var gerð tilraun með fullgerða kubba í háskólanum í Wuhan upp á reikningslegt hámarksálag . Ekkert athugavert fannst og stóðust kubbarnir álagsprófið með prýði . Á árinu 2009 var byrjað að senda stálkubbana til Íslands og hófst uppsetning þeirra í lok árs . Í marsmánuði 2010 uppgötvaðist sprunga í horni á einum kubbnum . Sérfræðingar ÍAV hófu þegar rannsókn og leituðu einnig til sérfræðinga á málmtæknideild Nýsköpunarmiðstöðvar Íslands og verkfræðistofunnar Eflu . Niðurstaðan var að um væri að ræða gamla sprungu sem ætti upptök sín í framleiðsluferlinu þar sem umrætt horn hefði verið of lengi fast í mótinu . Samtímis gerði ÍAV rannsóknir sem gengu lengra og beindustað fleiri atriðum en sprungunni . Í þeim rannsóknum kom í ljós að efnasamsetning stálsteypunnar var ekki lengur í samræmi við upphaflega efnasamsetningu og uppfyllti ekki lengur þær kröfur sem höfðu verið settar fram í gögnum ÍAV . ÍAV kallaði þá á ný til sérfræðinga í stálsteypu frá háskólanum í Karlsruhe og komu þeir til Íslands í byrjun maí 2010 . Niðurstaða þeirra var að efnið væri líklega mjög sterkt en gæti verið stökkt . Það þyrfti hins vegar ekki að tákna að kubbarnir væru ónothæfir . Ráðlögðu þeir að gera tilraun á heilum hornum . ÍAV skar í sundur heilan kubb og sendi til Þýskalands auk smásýna . Lingyun var gert ljóst að svo kynni að fara að taka þyrfti niður alla suðurhliðina en fyrirtækið ákvað þrátt fyrir það að halda áfram og reisa stálvirkið . Dagana 21. - 23. júlí 2010 fóru fulltrúar ÍAV og Lingyun til Karlsruhe til að vera viðstaddir prófanir á heilum hornum en þær áttu að skera úr um hvort hægt væri að nota kubbana eða ekki . Niðurstöður voru þær að stálsteypanværi of stökk og gæti það valdið broti í hornunum . Í byrjun síðustu viku tilkynnti ÍAV undirverktaka sínum og verkkaupa að fyrirtækið teldi ekki ásættanlegt að nota stálvirkið í suðurhliðinni . Stálið væri að vísu sterkara en það þyrfti að vera en á hinn bóginn væru hornin stökk og skapaði það áhættu sem sérfræðingar geti ekki metið til fulls og teldi ÍAV það ekki verjandi . Eins og áður segir hefur ÍAV krafist þess að Lingyun taki niður stálvirki suðurhliðar hússins , framleiði það að nýju og setji upp , allt á sinn kostnað . Á þessa kröfu hefur Lingyun fallist og er undirbúningur að endurframleiðslu þegar kominn á fullan skrið . Þessi framkvæmd mun ekki seinka opnun hússins í maí á næsta ári eins og áður sagði . Sigurður Ragnarsson , framkvæmdastjóri Austurhafnarverkefnisins í síma 530-4200 .